Tuinier red man uit brandende motorJohn Manda het Carel van Biljon uit sy brandende motor gered (Foto: Ashraf Hendricks, GroundUp) Deur Ashraf Hendricks en Thomas Kachere, GroundUp Tuinier John Manda word as ŉ held geloof nadat hy ŉ man uit ŉ brandende motor in Rooi-els in die Wes-Kaap gered het. Carel van Biljon, wat die gebruik van sy bene verloor het ná ŉ beroerte, was in die passasiersitplek van sy motor vasgekeer toe die uitlaatpyp aan die brand geslaan het. Sy vrou Mitzi het hulp gaan soek. Manda het daar naby gewerk en die donker rookwolk opgemerk. Hy het hom na die toneel gehaas en Van Biljon uit die motor gered. Carel en Mitzi het die 1997 Mercedes-Benz sowat agt jaar gelede gekoop. Hulle wou “tot die einde van hul lewe” met dié motor ry. Die egpaar, albei in hul 80’s, was baie lief vir die motor. Toe Carel egter ongeveer ses maande gelede ŉ beroerte gehad het, kon hy nie meer die motor bestuur nie. Hy moes van ŉ loopring gebruik maak om rond te beweeg. Die egpaar het verlede week Donderdag besluit om met die motor te gaan ry ná hulle maande lank vasgekluister was weens Carel se toestand. Mitzi het bestuur en hulle het van Somerset-Wes met die skouspelagtige R44 al langs die kus gery na Rooi-els. Die enjin het skielik onklaar geraak, die motor het gaan staan en rook het uit die kattebak begin borrel. Mitzi het uitgeklim en die kattebak oopgemaak. Sy het gesien vlamme op die uitlaatpyp gesien. Sy het om hulp geskree – Carel was in die motor vasgekeer. Manda, ŉ immigrant van Malawi, het daar naby in ŉ tuin van een van die huise by Rooi-els gewerk. Die as wat oor is ná die motor uitgebrand het (Foto: Ashraf Hendricks, GroundUp) Hy sê hy het ŉ donker rookwolk gesien, sowat 200 meter van waar hy besig was om te werk. Hy het na die toneel toe gehardloop en gesien die motor staan in ligte laaie. “Ek het ŉ vrou buite die motor gesien. Sy het hulpeloos gelyk. Ek wou weet of alles reg is, maar sy het gesê ‘nee’. Die motor se vensters was toegedraai en slegs die bestuurder se deur was oop. Ek het ingekyk en gesien ŉ man is op die voorste passasiersitplek vasgekeer. Ek glo hy het van die rook ingeasem. God het my die krag gegee. Ek het die deur oopgemaak en hom na buite gedra. Binne ŉ paar minute het nog iemand opgedaag en ons kon hom verder weg skuif.” Manda sê dit was nie maklik om Carel op te tel nie en hy het self ook van die rook ingeasem. Brandbestryders is ontbied. Hulle het vinnig opgedaag en die brand geblus. Manda, oorspronklik van Nkhata Bay aan die oewer van die Malawimeer, is al agt jaar lank in Suid-Afrika. Tragedie het verlede jaar getref toe sy dogter oorlede is. ŉ Deel van sy huis, waar sy vrou woon, is vanjaar deur sikloon Freddy verwoes. Hy het nie die Van Biljons geken nie. “Ons het almal mekaar nodig. Of jy ryk, arm, opgevoed is of nie, ons moet almal help waar ons kan.” Carel sê dit het alles baie vinnig gebeur. “Ek is uit die motor gehelp en op die grond neergelê.” ŉ Inwoner van Rooi-els het die Van Biljons bygestaan, vir hulle tee gegee en ŉ rygeleentheid terug Somerset-Wes toe gereël. Die geliefde Mercedes is afgeskryf, maar Carel leef. Toe GroundUp Saterdag met Mitzi gesels het, het sy ŉ wonderlike verwikkeling gedeel. Haar man kon op sy eie staan sonder sy loopring. Met oefening, glo sy sy toestand sal verbeter.